დოლნი-კოუნიცე

დოლნი-კოუნიცე () — ქალაქი ჩეხეთის რესპუბლიკის სამხრეთ მორავიის მხარეში. მდებარეობს ბრნო-ვენკოვის რაიონში.

გეოგრაფია
დოლნი-კოუნიცე ბრნოდან სამხრეთ-დასავლეთით, დაახლოებით 16 კილომეტრში მდინარე იჰლავის ხეობაში მდებარეობს. გაშენებულია ბობრავის მთიანეთში. მუნიციპალიტეტის ტერიტორიაზე მდებარე უმაღლესი წერტილის სიმაღლე 335 მეტრია ზღვის დონიდან.
მინი|დოლნი-კოუნიცეს ციხე
მინი|მონასტრის ნანგრევები
ისტორია
დოლნი-კოუნიცე ისტორიულ წყაროებში პირველად 1183 წელს არის მოხსენიებული. 1183  წელს აქ აშენდა პრემონტრატენსიელთა მონასტერი როზა-კოელი და ის უძველესი მონასტერი იყო მორავიაში. 1284–1330 წლებში მონასტერთან ერთად, სოფლის ზემოთ მდებარე გორაკზე გოტიკური სტილის ციხესიმაგრე აშენდა. XV საუკუნეში სოფელს დოლნი-კოუნიცე ეწოდა.

1527 წელს აქ არსებული მონასტერი გაუქმდა. მისი აღდგენის მცდელობა 1702 წელს ჰქონდათ, თუმცა ერთი წლის შემდეგ ის ხანძარმა გაანადგურა და აღარასდროს აღუდგენიათ.

1537 წლიდან მამული ხშირად იცვლიდა დიდგვაროვან მფლობელებს. 1571 წელს დოლნი-კოუნიცე ქალაქად გამოცხადდა და საკუთარი გერბი მიიღო. 1588–1622 წლებში, დრნოვიცების ოჯახის მმართველობის დროს, ციხესიმაგრე რენესანსის სტილის რეზიდენციად გადააკეთეს.

ოცდაათწლიანი ომის დროს, 1622 წელს ციხესიმაგრე დაიწვა და 1682 წელს ბაროკოს სტილში აღადგინეს. 1622 წლიდან 1862 წლამდე დოლნი-კოუნიცეს ციხესიმაგრე და მამულები დიტრიხშტაინების ოჯახის საკუთრება იყო, სწორედ ეს დიდგვაროვნები ფლობდნენ დოლნი-კოუნიცეს ყველაზე დიდი ხნის განმავლობაში.

1964 წელს დოლნი-კოუნიცემ ქალაქის სტატუსი დაკარგა, ეს სტატუსი მას 1998 წელს დაუბრუნდა.

ღირსშესანიშნაობები
დოლნი-კოუნიცეს მთავარი ღირსშესანიშნაობები გოტიკურ-რენესანსული სტილის ციხესიმაგრე და მონასტრის ნანგრევებია. ციხეს რამდენიმეჯერ ჩაუტარდა რესტავრაცია და 2007 წლიდან ღიაა დამთვალიერებელთათვის.

ქალაქის მთავარ მოედანზე მდებარე წმინდა პეტრესა და პავლეს ეკლესია ნეორენესანსული სტილის ნაგებობაა, რომელიც 1877-1879 წლებში აშენდა. ქალაქის ზემოთ, გორაზე მდებარეობს წმინდა ანტონის სამლოცველო. ქალაქიდან სამლოცველომდე ჯვრის გზა მიემართება.

ქალაქში ებრაული თემისადმი მიძღვნილი რამდენიმე ძეგლია. სინაგოგა ადრეულ ბაროკოს სტილში 1652-1655 წლებში აშენდა და მორავიის ერთ-ერთი უძველესი სინაგოგაა. დოლნი-კოუნიცეს ებრაული სასაფლაო 1680 წელს დაარსდა.

ცნობილი ადამიანები
გოტჰარდ დოიჩი (1859–1921) — ავსტრიელი განმანათლებელი
იან ჰელცელეტი (1812–1878) — ნატურალისტი და პოლიტიკოსი
ანტონინ ბრაბეცი (1946–2017) — კანოისტი

დაძმობილებული ქალაქები
 აზე-ლე-ბრულე, საფრანგეთი
 კაპრეზე-მიქელანჯელო, იტალია
რესურსები ინტერნეტში

სქოლიო

კატეგორია:სამხრეთ მორავიის მხარის ქალაქები